શંકર જયકિસન અને કલ્યાણજી આણંદજીના માનીતા રાગો શિવરંજની તથા ભૈરવી ઉપરાંત પહાડીનો તેમણે સુંદર ઉપયોગ કર્યો. શિવરંજનીમાં તેમનાં ગીતો બહુ ગાજ્યાં. એકાદ-બે દાખલાથી સંતોષ માનવો હોય તો ‘સંત જ્ઞાનેશ્વર’નું લતાએ ગાયેલું ‘ખબર મોરી રામ…’ અહીંથી શરૂ કરીને ‘એક દૂજે કે લિયે’નું લતા અને બાલા સુબ્રમણ્યમે ગાયેલું ‘તેરે મેરે બીચ મેં કૈસા હૈ યે બંધન અનજાના…’ સુધી લક્ષ્મી-પ્યારેનો શિવરંજની સતત ગૂંજતો રહ્યો. એવો જ પ્રેમ તેમને પહાડી અને ભૈરવી માટે હતો. સ્થળસંકોચને કારણે યાદી ટૂંકાવવી પડે પરંતુ ભૈરવીના બે અલગ અલગ મૂડ જુઓ: ‘જ્યોત સે જ્યોત જગાતે ચલો…’ (સંત જ્ઞાનેશ્વર), ‘મૈં દેખું જિસ ઓર સખીરી સામને મેરે સાંવરિયા’ (ફિલ્મ અનિતા), પહાડીના બે જુદાં સ્વરૂપો રહ્યાં: ‘ચાહુંગા મૈં તુઝે સાંઝ સવેરે…’ (દોસ્તી), ‘કોઈ જબ રાહ ન પાયે મેરે સંગ આયે…’ (દોસ્તી). લોક-સંગીતમાં તેમણે કેટકેટલા પ્રયોગો કર્યા: આપણે જેને આંધળો-પાટો કહીએ છીએ એ રમત પર આધારિત ગીત યાદ કરો: ‘આ મેરે હમજોલી આ, ખેલેં આંખમિચૌલી આ…’ (જીને કી રાહ), તો ફિલ્મ ‘શાગીર્દ’ માટે બનાવેલી હલકી-ફૂલકી આ તર્જ જુઓ: ‘ઊડતે પવન કે સંગ ચલુંગી, મૈં ભી તુમ્હારે સંગ ચલુંગી, રુક જા અય હવા…’ શાસ્ત્રીયસંગીત અને ઉપશાસ્ત્રીય (સુગમ) સંગીતના સમન્વય સમું આ ગીત જુઓ: ‘સારેગમ પ પ પ પ પપ પપ ધમ રે, ગા રે મેરે સંગ મેરે સાજના…’ (અભિનેત્રી), લોકસંગીતની તેમની સૂઝ-બૂઝ માટે ‘આયે દિન બહાર કે’ અને ‘આયા સાવન ઝૂમ કે’ બન્ને ફિલ્મનાં ટાઈટલ ગીત સાંભળો. અરે, રાજ ખોસલાની ફિલ્મ ‘દો રાસ્તે’નું આ ગીત યાદ કરો: ‘બિંદીયા ચમકેગી, ચૂડી ખનકેગી…’ ફિલ્મ ‘મેરે લાલ’નું ‘પાયલ કી ઝંકાર રસ્તે રસ્તે ઢૂંઢે તેરા પ્યાર રસ્તે રસ્તે…’ આખી ફિલ્મનાં ગીતો શાસ્ત્રીય સંગીત પર આધારિત સાંભળવા હોય તો ફિલ્મ ‘સૂરસંગમ’ જોયા વિના નહીં ચાલે. આ ફિલ્મના મોટા ભાગના પુરુષગીતો બનારસ ઘરાનાના પંડિત રાજના મિશ્ર-સાજના મિશ્ર પાસે તેમણે ગવડાવ્યાં. અને ‘અમર અકબર એન્થીની’ની કવાલી ‘પરદા હૈ પરદા’ મહંમદ રફીના પુનરાગમનનું સાધન બની રહી.